Norge tok gull på begge stafettene: 3 x 10 km for menn og 3 x 5 km for kvinner. På de norske lagene gikk Reidar Bjørkli, Arild Monsen, Pål Gunnar Mikkelsplass, Nina Skeime, Anne Jahren og Hanne Krogstad. Anne Jahren og Hanne Krogstad sikret dobbelt norsk på 5 km. På 15 km ledet Mikkelsplass til det stod igjen 300 meter, men han falt i den siste svingen før stadion og brakk staven og endte på fjerdeplass. Seieren gikk til Lars-Göran Dahl fra Sverige med Arild Monsen på andre og Gunde Svan på tredjeplass. Den senere storløperen Vladimir Smirnov ble nummer fem.